Скорагаворкі
*Міхась Пазнякоў*

### ПАДАРУНКІ

Каляровы шар — Ларысе,

Мармелад — сястры Раісе,

Клюшку — брату Бору

Падарылі ў школе ўчора.

### \* \* \*

Ларыён, Кірыл, Пракоп — утрох

Прапалолі на градзе гарох.

### \* \* \*

Па шумлівай, вірлівай шашы

Трыццаць тры самазвалы прайшлі.

### \* \* \*

У гародчыку чаромха расцвіла,

Пчоламі чаромха загула.

### \* \* \*

Мяшкі вавёрка восенню пашыла,

Грыбоў, арэхаў, шышак насушыла.

### АРЭХІ

Колькі залатых арэхаў

Мы нарвалі

У бары —

Вам раскажуць

Толькі рэха

I мае сябры.

### ВАРВАРЫНЫ АКУЛЯРЫ

У Варвары — акуляры.

Акуляры да твару Варвары.

### БАНДЭРОЛЬ БАРЫСУ

Бандэроль брат Браніслаў

Барысу з Браслава прыслаў.

### ДОЖДЖ

Зранку цэлы дзень

Дождж на вуліцы ідзе.

Дождж руплівы, палівай! —

Слаўны вырасце ўраджай.

### МЫШКА Ў ШАЛАШЫ

Сенам шапаткім

У шалашы,

Мышка шустрая,

Уночы не шуршы.

### ВЫРАСЦЕ МАТРОСАМ

Брыганціна, тры галеры,

Каравела — у Валеры.

Хлопчык вырасце дарослым,

Пойдзе ў плаванне матросам.

### ДРЭВАЛАЗ

Палікарп, як скалалаз,

Ускараскаўся на вяз. —

Дрэвалаз, — сказаў Алесь,

Спрытна ты на вяз узлез.

### МЫШКА I МШІКА

Прасіла сыру ў Мішкі

Паўкілаграма Мышка.

А Мішка ў Мышкі

Мядку прасіў паўміскі.

### АРТЫСТЫ

Дрэсіроўшчыкі

Тыграў

Штодзень дрэсіруюць:

Артыстамі тыгры

У цырку працуюць.

### ВАВЁРКА I АРЭХІ

Вавёрка збірала арэхі,

Сабрала арэхаў паўмеха.

### \* \* \*

Працаваць я вельмі рад —

Не ідзе адклад на лад.

### \* \* \*

Галаваломку разгадвае Ромка,

Толькі няпростая галаваломка.

### \* \* \*

Над возерам вецер лятае,

На хвалях лілеі люляе.

### \* \* \*

На прагулку ў парк

Прыйшлі Патап і Карп.

### \* \* \*

Прыехаў сябар Давыд

Да Эдуарда з Караганды.

### \* \* \*

Расцвілі ў бабулі Лёксы

Гладыёлусы і флёксы.

### \* \* \*

Тамара малюе кальмара,

А Фрося малюе ласося.

### \* \* \*

Сарока вірліва стракоча,

Сказаць штосьці слушнае хоча.

### \* \* \*

Забялела грэчка ў полі,

Загулі над грэчкай пчолы.

### \* \* \*

Грышка з Колем — карабелы,

Бо майструюць каравелу.

### \* \* \*

Вырасцілі Флор і Лора

Боб, фасолю, памідоры.

### \* \* \*

У Ларысы і Валеры —

На ліпе арэлі.

### \* \* \*

Гравёр на алоўку

Выгравіраваў гравіроўку.

### \* \* \*

Прыгожым стол у Палікарпа стаў —

Палікарп стол палакіраваў.

### \* \* \*

Урач-ларынголаг

Вылечыў Ігару горла.

### \* \* \*

Шуміць ля ракі

Чарот шапаткі.

### \* \* \*

Сеў Макарку на твар камарык,

Злавіў камарыка Макарка на твары

### \* \* \*

Просіць Лорка Борку

Выгаварыць скорагаворку.

### \* \* \*

Летам Тамара

Гербарый сабрала.

### \* \* \*

Караліна Валеру

Падарыла акварэлі,

А Міраслаў Тамары

Падарыў акварыум.

### \* \* \*

У сталоўцы Валерка

З'еў бульбы талерку.

### \* \* \*

Паўка пакаваў пакупкі

Пакупнікам у пакункі.